টিকটকে চাকরির প্রলোভন: অশ্লীল ভিডিও ছড়িয়ে ৭ লাখ টাকা হাতিয়ে নেওয়া প্রতারক গ্রেফতার

Sat, 22 Nov 2025 15:45:39 +0000

টিকটকে চাকরির প্রলোভন দেখিয়ে নারীর ব্যক্তিগত ছবি সংগ্রহ, সেগুলো বিকৃত করে অশ্লীল ছবি ও ভিডিও তৈরি এবং তা ছড়িয়ে দেওয়ার ভয় দেখিয়ে অর্থ আদায়কারী প্রতারক চক্রের মূল হোতা মো. আব্বাস (৩৮)-কে গ্রেফতার করেছে র‍্যাব-১১।

র‍্যাব জানায়, কুমিল্লার দেবিদ্বারের এক নারী ৫ নভেম্বর র‍্যাব-১১, সিপিসি-২ কুমিল্লা ক্যাম্পে অভিযোগ করেন। তিনি জানান, কয়েকজন প্রতারক টিকটকের মাধ্যমে যোগাযোগ করে অনলাইনে আকর্ষণীয় চাকরির প্রলোভন দেখায়। রেজিস্ট্রেশনের কথা বলে তারা ওই নারীর ছবি ও তথ্য সংগ্রহ করে পরে তা এডিট করে অশ্লীল ছবি ও ভিডিও বানায়। এরপর সামাজিক যোগাযোগমাধ্যমে ছড়িয়ে দেওয়ার হুমকি দিয়ে বিকাশ, নগদ ও রকেটের মাধ্যমে মোট ৭ লাখ টাকা হাতিয়ে নেয়।

টাকা দেওয়ার পরও চক্রটি আরও টাকা দাবি করলে তারা ভুক্তভোগীর ফেসবুক আইডি হ্যাক করে, প্রোফাইল পিকচারে অশ্লীল ছবি আপলোড করে এবং ভিডিও ছড়িয়ে দেয়। অভিযোগ পাওয়ার পর র‍্যাব ছায়া তদন্ত শুরু করে।

গোপন সংবাদের ভিত্তিতে ২১ নভেম্বর রাতে র‍্যাব-১১, সিপিসি-২ এর একটি দল ভোলার তজুমদ্দিন উপজেলার গোলকপুর এলাকায় অভিযান চালিয়ে আব্বাসকে গ্রেফতার করে। এসময় প্রতারণায় ব্যবহৃত ২টি মোবাইল ফোন ও নগদ টাকা উদ্ধার করা হয়।
গ্রেফতারকৃত আব্বাস ভোলার দক্ষিণ আড়ালিয়া গ্রামের মৃত আবুল কালামের ছেলে।

র‍্যাব জানায়, প্রাথমিক জিজ্ঞাসাবাদে আব্বাস স্বীকার করেছেন যে তিনি দীর্ঘদিন ধরে সংঘবদ্ধ প্রতারক চক্র গড়ে তুলে অনলাইনে চাকরির প্রলোভন দেখিয়ে নারীদের ব্যক্তিগত তথ্য সংগ্রহ করতেন। পরে আইডি হ্যাক করে অশ্লীল কনটেন্ট ছড়ানোর ভয় দেখিয়ে অর্থ আদায় করাই ছিল তাদের প্রধান উদ্দেশ্য।

গ্রেফতারকৃত আসামিকে আইনগত ব্যবস্থা নেওয়ার জন্য দেবিদ্বার থানায় হস্তান্তরের প্রক্রিয়া চলছে।