ইরানে হামলার প্রতিবাদে দিনাজপুরে বিক্ষোভ সমাবেশ

Wed, 01 Apr 2026 17:08:21 +0000

ইরানে মার্কিন-ইসরায়েলের হামলা এবং বিশ্বব্যাপী সাম্রাজ্যবাদী আগ্রাসনের প্রতিবাদে বিক্ষোভ সমাবেশ অনুষ্ঠিত হয়েছে। একইসঙ্গে বিদেশীদের সঙ্গে বাংলাদেশের জাতীয় স্বার্থবিরোধী সকল চুক্তি বাতিলের দাবিও জানানো হয়।
বাংলাদেশের সাম্যবাদী আন্দোলন, দিনাজপুর জেলা পাঠচক্র ফোরামের উদ্যোগে মঙ্গলবার (১ এপ্রিল) বিকেল ৩টায় দিনাজপুর প্রেসক্লাবে এ বিক্ষোভ সমাবেশ অনুষ্ঠিত হয়।
সমাবেশে বক্তব্য রাখেন সংগঠনের জেলা পাঠচক্র ফোরামের সমন্বয়ক এ.এস.এম. মনিরুজ্জামান এবং সদস্য অজয় রায়। এসময় উপস্থিত ছিলেন জেলা পাঠচক্র ফোরামের সদস্য সুকুমার রায় সৌরভ, বাংলাদেশ নারী আন্দোলনের কেন্দ্রীয় কমিটির সদস্য জোসনা বেগম, মেস ও গৃহকর্মী শ্রমিক আন্দোলন দিনাজপুর জেলার সাধারণ সম্পাদক রীতা রায়সহ অন্যান্য নেতা-কর্মীরা।
বক্তারা ইরানে চলমান হামলার নিন্দা জানিয়ে তা অবিলম্বে বন্ধের দাবি জানান এবং বিশ্বব্যাপী সাম্রাজ্যবাদী আগ্রাসনের বিরুদ্ধে ঐক্যবদ্ধ আন্দোলন গড়ে তোলার আহ্বান জানান।