⁣ঠাকুরগাঁওয়ের রাণীশংকৈলে বর্ণিল আয়োজনের মধ্য দিয়ে প্রাণিসম্পদ সপ্তাহ ও প্রদর্শনী অনুষ্ঠিত

Wed, 26 Nov 2025 18:32:06 +0000

ঠাকুরগাঁওয়ের প্রতিনিধি,
হাসিনুজ্জামান মিন্টু

ঠাকুরগাঁওয়ের রাণীশংকৈল উপজেলায় জাতীয় প্রাণিসম্পদ সপ্তাহ উপলক্ষে দিনব্যাপী প্রাণিসম্পদ প্রদর্শনী উৎসবমুখর পরিবেশে সম্পন্ন হয়েছে। “দেশীয় জাত আধুনিক প্রযুক্তি: প্রাণীসম্পদে হবে উন্নতি”— এ স্লোগানকে সামনে রেখে বুধবার (২৬ নভেম্বর) পৌর শহরের হেলিপ্যাড মাঠে অনুষ্ঠিত হয় এ প্রদর্শনী ও আলোচনা অনুষ্ঠান।

উপজেলা প্রাণিসম্পদ কর্মকর্তা ডা. রুপম চন্দ্র মহন্তের সভাপতিত্বে উদ্বোধনী অনুষ্ঠানে প্রধান অতিথি হিসেবে উপস্থিত ছিলেন উপজেলা নির্বাহী কর্মকর্তা মিজ খাদিজা বেগম। বিশেষ অতিথি হিসেবে উপস্থিত ছিলেন থানার ভারপ্রাপ্ত কর্মকর্তা মুহা. আরশেদুল হক, ভেটেরিনারি সার্জন রমেন চন্দ্র রায়, গণঅধিকার পরিষদ কেন্দ্রীয় কমিটির সহ-সভাপতি মামুনুর রশিদ মামুন, প্রেসক্লাব সভাপতি আশরাফুল আলম ও সাংবাদিক সফিকুল ইসলাম শিল্পী।

বক্তারা বলেন, আধুনিক প্রযুক্তিনির্ভর পশুপালন, মানসম্পন্ন খাবার ব্যবস্থাপনা, রোগ প্রতিরোধ ব্যবস্থা শক্তিশালীকরণ এবং উন্নত খামার ব্যবস্থাপনার মাধ্যমে প্রাণিসম্পদ খাতে বিপুল সম্ভাবনা সৃষ্টি হয়েছে। দুধ, মাংস, ডিম ও মাছ উৎপাদনে স্বয়ংসম্পূর্ণতা অর্জন এবং খামারিদের আর্থিকভাবে স্বাবলম্বী করতে এ খাত গুরুত্বপূর্ণ ভূমিকা রাখছে।

প্রদর্শনীতে গরু, ছাগল, ভেড়া, হাঁস–মুরগি, কবুতরসহ নানা জাতের প্রাণী অংশ নেয়। খামারিরা তাদের পালনকৃত উন্নত জাতের প্রাণী প্রদর্শন করেন এবং দর্শনার্থীরা প্রাণিসম্পদ সম্পর্কে বিশেষজ্ঞদের কাছ থেকে বিভিন্ন পরামর্শ নেন। আধুনিক খামার ব্যবস্থাপনা সম্পর্কে সচেতনতা বাড়াতে ও খামারিদের উৎসাহ দিতে আয়োজিত এ প্রদর্শনীতে মোট ৩০টি স্টল অংশগ্রহণ করে।

সার্বিকভাবে প্রাণিসম্পদ সপ্তাহকে ঘিরে রাণীশংকৈলে এক ব্যতিক্রমী ও প্রাণবন্ত পরিবেশের সৃষ্টি হয়।