দিনাজপুর ৫ আসনে প্রার্থী পরিবর্তনের দাবিতে বিএনপির তৃণমূলে বিক্ষোভ সমাবেশ

Fri, 05 Dec 2025 14:23:31 +0000

⁣স্টাফ রিপোর্টার, দিনাজপুর > দিনাজপুর ৫ (পাবর্তীপুর - ফুলবাড়ী) আসনে বিএনপির দলীয় মনোনয়ন পরিবর্তনের দাবিতে আজ শুক্রবার বিকালে পাবর্তীপুরের ঢাকা মোড়ে বিএনপির দলীয় কার্যালয়ের সামনে সমাবেশ বিক্ষোভ করেছেন ক্ষুব্ধ নেতাকর্মী সমর্থকেরা।
সমাবেশে বক্তব্য দেন, উপজেলা পৌরস়ভা এবং ইউনিয়ন কমিটিসহ তৃণমূলের নেতারা। তারা বলেন, দল ঘোষিত ব্যক্তি ব্যারিষ্টার কামরুজ্জামানের দলে কোন অবদান নেই। স্বৈরাচার বিরোধী আন্দোলনসহ দলের জন্য তার কোনদিন অংশ গ্রহন ছিলনা। কোনদিন হামলা মামলার স্বীকার হননি। এমনকি দলের সাধারন সদস্য পদ পর্যন্ত তার নেই। তার পিতা জামায়াতে ইসলামীর প্রার্থী হিসেবে ১৯৯৬ সালে বিএনপির প্রার্থী এ.জেড. এম রেজোয়ানুল হকের বিপক্ষে প্রতিদ্বন্দ্বতা করেছিল। সে জামায়াত ঘরের সন্তান।
দলীয় মনোনয়ন প্রত্যাশি এ.জেড. এম রেজোয়ানুল হক বলেন, যখন বিএনপির দলীয় কর্মসূচিতে পাঁচজন লোক খুজে পাওয়া যেতনা। তখন থেকে ৩০ বছর ধরে তিলে তিলে দলকে সুসংগঠিত করেছেন তারা। দলের হাল ধরে দলকে এমন পর্য্যায়ে আনা হয়েছে স্হানীয় এবং জাতীয় নির্বাচনে জয় পাবার অবস্হায় দলকে দাড় করিয়েছেন তিনি। অথচ দলে যার কোন অবদান নেই তাকেই দেওয়া হয়েছে দলীয় মনোনয়ন। এই মনোনয়ন পরিবর্তন করা না হলে আসনটি ধানের শীষের পরিবর্তে জামায়াতের হাতে তুলে দেওয়ার সামিল হবে।
দলীয় নেতার পরিবর্তে জামায়াত ঘরের সন্তানকে দেওয়া মনোনয়ন প্রত্যাহারের দাবিতে শ্লোগান দিয়েছেন তৃণমূলের নেতাকর্মীরা।
প্রার্থী পরিবর্তন করে বিএনপির দীর্ঘদিনের ত্যাগী নেতা এ.জেড.এম রেজোয়ানুল হককে মনোনয়ন দেওয়ার দাবিতে আগামীকাল শনিবার বিকালে সমাবেশের ডাক দিয়েছেন তারা।
তারেক রহমানের স্বদেশ প্রত্যাবর্তন অন্তরায় দুর করতে এবং দেশনেত্রী বেগম খালেদা জিয়ার রোগ মুক্তি কামনায় দোয়ার মধ্য দিয়ে দিনের কর্মসূচি শেষ করেছেন তারা।
###