চট্টগ্রাম-১৩/এবার কর্ণফুলীতে নিজামের প্রার্থিতা বাতিলের দাবিতে মশাল মিছিল

Thu, 27 Nov 2025 17:32:47 +0000

চট্টগ্রামের কর্ণফুলীতে চট্টগ্রাম-১৩ (আনোয়ারা-কর্ণফুলী) আসনে বিএনপির মনোনয়ন প্রাপ্ত সাবেক সাংসদ সরওয়ার জামাল নিজামের প্রার্থিতা বাতিলের দাবি জানিয়েছেন দলটির নেতাকর্মীরা।

এ দাবিতে প্রথমবারের মত সংসদীয় আসনের কর্ণফুলী উপজেলায় বৃহস্পতিবার রাতে বড়উঠান ইউনিয়নের শাহমীরপুর এলাকায় মশাল মিছিল করেছেন তারা। বিক্ষোভকারীরা বেশির ভাগই স্বৈরশাসনামলের মামলা, হামলা জুলুম-নির্যাতনের শিকার ত্যাগী ও নির্যাতিত নেতাকর্মী। সদ্য ঘোষিত প্রার্থী সাবেক সংসদ সদস্য সরওয়ার জামাল নিজামকে ‘আওয়ামী-সুবিধাবাদী’ আখ্যা দিয়ে মশাল, ব্যানার ও ফেস্টুন হাতে নিয়ে স্লোগান দেন- ‘অবৈধ প্রার্থী মানি না, মানব না’। বিক্ষোভকারীরা আগুন জ্বালিয়ে প্রায় ঘণ্টাখানেক রাস্তায় অবস্থান নেন। এতে বন্ধ হয়ে যায় যান চলাচল।

সমাবেশে বক্তব্য দেন কর্ণফুলী বিএনপি নেতা কামরুল, সায়েম, মোরশেদ, সাকিব, ইউসুফ, আবির, সাইমন, ফয়সাল, আমিন, ফোরকান, মহিউদ্দিন, আলমগীর, টিপু প্রমুখ।

ক্ষুব্ধ এসব নেতাকর্মীদের অভিযোগ করে বলেন, দলের দুঃসময়ে বিদেশে অবস্থান করেছেন বিএনপির মনোনয়ন প্রাপ্ত সরওয়ার জামাল নিজাম। এখন সু-সময়ে এসে মনোনয়ন ভাগিয়ে নিয়েছেন। দীর্ঘ ১৭ বছর ধরে বিএনপিকে আগলে রাখা ত্যাগী নেতা চট্টগ্রাম দক্ষিণ জেলা বিএনপির সদস্য সচিব লায়ন মুহাম্মদ হেলাল উদ্দিনকে অন্যায়ভাবে মনোনয়ন থেকে বঞ্চিত করা হয়েছে। এই আসনে লায়ন মুহাম্মদ হেলাল উদ্দিনের বিকল্প কোনো প্রার্থী মেনে নেওয়া হবে না। এসময় তারা সরওয়ার জামাল নিজামের মনোনয়ন বাতিল করে মুহাম্মদ হেলাল উদ্দিনকে প্রার্থী ঘোষণার দাবি জানান।

এছাড়াও মনোনয়ন ঘোষণার পরই তাঁর অনুসারীরা উপজেলার বিভিন্ন দপ্তর, ব্যবসা প্রতিষ্ঠান, শিল্প কারখানা ও সাধারণ মানুষের ওপর বেপরোয়া হয়ে উঠে বলেও অভিযোগ তুলেন মিছিলে আসা সাধারণ মানুষ।

এদিকে মনোনয়ন ঘোষণারপরই আনোয়ারা উপজেলার তৃণমূল বিএনপির নেতারা কাফনের কাপড়সহ মশাল মিছিল করেন কয়েকবার।

এছাড়াও সরওয়ার জামাল নিজাম একজন আওয়ামী লীগের সুবিধাভোগী ও দলের দুঃসময়ে রাজপথে না থাকা এই নেতাকে গত ১৭ বছরে বিএনপির হয়ে স্বৈরাচারী শেখ হাসিনার বিরুদ্ধে কোনো আন্দোলন, সংগ্রাম, মিছিল-মিটিংয়ে দেখা যায়নি বলে অভিযোগ করে বুধবার (১৯ নভেম্বর) বিএনপির ভারপ্রাপ্ত চেয়ারম্যান তারেক রহমান বরাবর লিখিত আবেদন জানিয়েছেন ওই আসনের তিন মনোনয়নপ্রত্যাশী। আবেদনে স্বাক্ষর করেছেন চট্টগ্রাম দক্ষিণ জেলা বিএনপির সদস্য সচিব লায়ন মুহাম্মদ হেলাল উদ্দিন, জ্যেষ্ঠ যুগ্ম আহ্বায়ক আলী আব্বাস ও কর্ণফুলী উপজেলা বিএনপির আহ্বায়ক এসএম মামুন মিয়া।

উল্লেখ্য গত ৪ নভেম্বর গুলশানে বিএনপির চেয়ারপারসনের রাজনৈতিক কার্যালয়ে এক সংবাদ সম্মেলনে দলের মহাসচিব মির্জা ফখরুল ইসলাম আলমগীর ২৩৭টি আসনের সম্ভাব্য প্রার্থীর নাম ঘোষণা করেন। সেখানেই আসন্ন ত্রয়োদশ জাতীয় সংসদ নির্বাচনে চট্টগ্রাম-১৩ (আনোয়ারা-কর্ণফুলী) সংসদীয় আসনে সাবেক সাংসদ সরওয়ার জামাল নিজামের নাম ঘোষণা করা হয়।