VID-20260501-WA0008

Sun, 03 May 2026 20:54:45 +0000

⁣রায়পুরের চরে ৬ একর সয়াবিন নষ্টের অভিযোগ, অভিযুক্ত বহিষ্কৃত কৃষক দল নেতা

রায়পুর (লক্ষ্মীপুর) প্রতিনিধি:
মোঃ শাহীন আলম

লক্ষ্মীপুরের রায়পুর উপজেলার একটি চরাঞ্চলে প্রায় ৬ একর জমির অপরিপক্ক সয়াবিন ফসল তুলে নষ্ট করার অভিযোগ উঠেছে স্থানীয় বিএনপির কৃষক দলের এক বহিষ্কৃত নেতার বিরুদ্ধে। এতে প্রায় ৮ থেকে ৯ লাখ টাকার ক্ষয়ক্ষতি হয়েছে বলে দাবি করেছেন ক্ষতিগ্রস্ত কৃষকরা।

স্থানীয় সূত্রে জানা যায়, সম্প্রতি গভীর রাতে ওই চরের জমিতে লাগানো সয়াবিন ফসল কেটে বা তুলে ফেলে দেওয়া হয়। ফসলগুলো তখনও পরিপক্ক হয়নি। সকালে কৃষকরা জমিতে গিয়ে এ দৃশ্য দেখে হতবাক হয়ে পড়েন।

ক্ষতিগ্রস্ত কৃষকদের অভিযোগ, পূর্ব শত্রুতার জের ধরে পরিকল্পিতভাবে এই ক্ষতি করা হয়েছে। অভিযুক্ত ব্যক্তি স্থানীয় বিএনপির কৃষক দলের এক বহিষ্কৃত নেতা বলে তারা দাবি করেন।

এ বিষয়ে ক্ষতিগ্রস্ত এক কৃষক বলেন, “আমরা অনেক কষ্ট করে জমিতে সয়াবিন আবাদ করেছি। ফসল উঠার আগেই সব নষ্ট করে দিয়েছে। এতে আমাদের বড় ধরনের আর্থিক ক্ষতি হয়েছে।”

অভিযুক্ত ব্যক্তির সঙ্গে যোগাযোগের চেষ্টা করা হলে তার বক্তব্য পাওয়া যায়নি।

এ ঘটনায় স্থানীয় কৃষকদের মধ্যে চরম ক্ষোভ বিরাজ করছে। তারা দ্রুত তদন্ত করে দোষীদের আইনের আওতায় আনার দাবি জানিয়েছেন।

রায়পুর থানা পুলিশের এক কর্মকর্তা জানান, অভিযোগ পেলে বিষয়টি তদন্ত করে প্রয়োজনীয় আইনগত ব্যবস্থা নেওয়া হবে।